Ministrul Justiţiei, Alina Gorghiu, a semnat vineri, alături de preşedintele Uniunii Naţionale a Barourilor din România, Traian Briciu şi procurorul general, Alex Florenţa, actul adiţional privind indexarea cu rata inflaţiei a onorariilor pentru asistenţa judiciară, informează news.ro.
Potrivit Ministerului Justiţiei, de la 1 iunie 2024, onorariile prevăzute în Protocol se actualizează ca urmare a indexării cu indicele preţurilor de consum total (IPC) comunicat de Institutul Naţional de Statistică pentru perioada aprilie 2023 - aprilie 2024: 105,90%
"Semnarea actului adiţional are la bază prevederile Legii nr. 51/1995 pentru organizarea şi exercitarea profesiei de avocat, conform cărora: anual, onorariile pentru asistenţa judiciară stabilite prin protocolul încheiat între U.N.B.R., Ministerul Justiţiei şi Ministerul Public se indexează cu rata inflaţiei comunicată de Institutul Naţional de Statistică", arată ministerul într-un comunicat.
Prin actul adiţional a fost realizată indexarea cu rata inflaţiei a tuturor onorariilor din Protocol precum cele pentru procese şi cereri al căror obiect este neevaluabil în bani, cele ale căror obiect este evaluabil, procesele şi cererile în materia raporturilor de familie, pentru ocrotirea persoanei şi a minorilor, onorariile care se cuvin avocaţilor pentru asistenţa extrajudiciară acordată în cadrul sistemului de ajutor public judiciar.
Ministerul arată că noul Protocol privind stabilirea onorariilor cuvenite avocaţilor pentru furnizarea serviciilor de asistenţă juridică în materie penală, pentru prestarea, în cadrul sistemului de ajutor public judiciar, a serviciilor de asistenţă judiciară şi/sau reprezentare ori de asistenţă extrajudiciară, precum şi pentru asigurarea serviciilor de asistenţă judiciară privind accesul internaţional la justiţie în materie civilă şi cooperarea judiciară internaţională în materie penală a fost semnat în data de 8 februarie 2024.